Prokureur skuldig aan bedrog, geldwasseryArgieffoto Henry Coetzee (61) het in die Kimberley-streekshof skuld beken op 33 aanklagte insluitend bedrog, diefstal, en geldwassery. Coetzee sal op 4 April gevonnis word. Hy was ŉ praktiserende prokureur in Kimberley tussen Maart 2001 en November 2010 toe hy sy kliënte met byna R4 miljoen bedrieg het. Kapt. Philani Nkwalase, woordvoerder van die Valke, het verduidelik Coetzee het die geld verduister van verskeie slagoffers wie hy verteenwoordig het tydens aankope van eiendomme, in siviele sake en padongeluksfondseise. “Hy het op 18 November 2016 vir die eerste keer in die hof verskyn nadat ŉ dagvaarding op hom bedien is,” het Nkwalase bygevoeg. Genl.maj. Kholekile Galawe, provinsiale hoof van die Valke, het die skuldigbevinding verwelkom. “Ons glo die vonnisoplegging sal toepaslik wees vir die misdade wat gepleeg is,” het hy gesê.